9 Yeshu kalinnutzki ne majtakti-ume. Kinmakak intajpal wan tatuktilis ijpak muchi ne nawalmet wan pal kipajtiat ne kukuyat, 2 wan kintitanij tanajnawatiat ne itatekimakalis ne Teut wan tapajtiat, 3 wan kinhilwij:
 - Maka shikwikakan tatka tik ne ujti: nian anmutupil, nian anmutanaj, nian tamal, nian tumin, nian ume anmuwipil maka shikpiakan. 4 Kwak ankalakit tik se kal, shinakakan senpa ka né hasta anyawit. 5 Wan asu inte kinekit metzinkwit, kwak ankisat tik uni techan shiktzejtzelukan ne tejti tik anmujmukshi pal ankikinakat.
6 Yejemet pejket pashaluat tik muchi ne tejtechan tayeknawatiat wan tapajtiat nujme.
7 Herodes ne takutuntuktiani takakik muchi tay panu katka wan ishpuyawik ika sejse inat katka ka yaja ne Yojan muyulkweptuk; 8 sejseuk ka Eliya walmuneshtijtuk; sejseuk ka yaja se pal ne taketzanimet pal ikman muketztuk. 9 Herodes inak:
 - Najasan nikechkutun Yojan! Wan ashan ká ini?
Wan pejki tatejtemua pal kinamiki.
10 Wan kwak walmukwepket ne tijtitanijtuk, kineshtilijket muchi tay kichijtiwit, wan yaja kinwikak insel wan mijkwan ka se techan itukay Bet-Tzaida. 11 Ne miaktal kimatket wan yajket iipan. Inak ka nemi yek wan pejki taketza ipanpa ne itatekimakalis ne Teut, wan kinpajtij ne munekit mupajtiat.
12 Pejki teutaki wan ajsiket ne majtakti-ume kilwiat:
 - Shikajkawa ma yawit, ma ajsikan ne tejtechan wan kajkal unisan pal kiajsit kan welit panut ne tayua wan takwal, ika nikan inte nemi tatka.
13 Yaja kinhilwij:
 - Shikintakwaltikan anmejemetsan!
Yejemet inaket:
 - Semaya tikpiat makwil tamal wan ume michintzin! Tiawit tikuat takwal pal muchi ini tukniwan?
14 Wan nemituyat achka cinco mil ka né. Kinhilwij:
 - Shikchiwakan ma musentalikan tik tejtepewa pal unpual-majtakti, unpual-majtakti.
15 Wan kiane kichijket hasta mutalijket muchi. 16 Kikwij ne makwil tamal wan ne ume michin wan ajkutachishki ka ilwikak, wan kiteuchij ne takwal, wan kipitzakuj wan kinmajmakak ne mumachtianimet pal kintaliliat muchi. 17 Wan muchi takwajket wan ishwiket, wan kianket ne pujpusul ijtik majtakti-ume chikiwit.
Ká naja?
18 Se tunal kwak nemituya isel kinujnutza ne Teut, nemituyat ne mumachtianimet iwan, wan yaja kintajtanilij:
 - Ken inat ká naja?
19 Inaket:
 - Yojan ne teulyujmaka; sejseuk inat ka ti Eliya; wan sejse, ka taja se pal ne taketzanimet pal ikman walmuketztuk.
20 Yeshu kinhilwij:
 - Anmejemet tay anhinat: ká naja?
Inak Pedro:
 - Ne Mawaltijtuk ipal ne Teut.
21 Yaja kintuktij ma inte kilwikan aka ini, 22 wan inak:
 - Ne Itelpuch ne Takat yawi taekua sujsul wan yawit kitejtenewat ne noymet wan weypalejmet wan tajkwiluanimet, yawit kimiktiat wan kwak panut yey tunal yawi muyulkwi.
23 Kinhilwij muchi:
 - Asu aka kineki witz nuipan, ma kinakti muchi tay ipal wan ma kiana ne icruz mujmusta wan ma yawi nuipan.
24 Ika ká tajpiaskia ne ialmaj yawi kipulua, wan ká kipuluskia ne ialmaj ka numaku, yajane yawi kiana.
25 Ika ken weli techpalewia, melka muchi ne taltikpak tupal, asu tiwilewit wan tipuliwit?
26 Ika ká ishpinawa nupanpa wan ipanpa ne nupajpalabraj, ipanpa yawi ishpinawa ne Itelpuch ne Takat kwak tzitzinaka witz ka imaku yaja wan ne Teteku wan ne itajtanawatiani ne Teut.
27 Ijkia nimetzinhilwia, ankakeski pal ne nikan nemit inte yawit mikit achtu ma kitakan ne itatekimakalis ne Teut.
28 Wan tipan kwak panuket achka chikwey tunal, kinwikak Pedro wan Yojan wan Yakob iwan wan tejkuk ka tepet kinujnutza ne Teut. 29 Wan kwak nemituya tanujnutza, ne itachishka ne ishkalyu muchijki tekenha wan kawanit ne ikwajkwach, 30 wan né nemiket ume takat tajtaketzat iwan. Yejemet Moshe wan Eliya, 31 wan muitat kan yaja tzitzinaka wan pejket tajtaketza ipanpa ken yawi tami tik Yerushalem. 32 Pedro wan ne sejseuk kuchisnekit, wan kwak walisat kitaket ken tzitzinaka wan ne ume takat inawak, 33 wan kwak yejemet kiajkawket, Pedro kilwij Yeshu:
 - Tamachtiani, yek ma tinemikan ka nikan, tikchiwakan yey tawipanti, se mupal, se ipal Moshe wan se ipal Eliya.
Wan te kimati tay ina. 34 Kwak yaja taketzayuk muchijki se mishti. Kinkimilua wan kwak kalakket ijtik ne mishti majmawket. 35 Ijtik ne mishti mukakik se ina:
 - Ini nutelpuch ishpejpentuk. Yaja shikakikan!
36 Wan kwak tami mukaki uni, Yeshu muajsik isel. Wan yejemet inte taketzket wan te kilwijket aka tatka tay kitztuyat tik uni tujtunal.
37 Ne ukse tunal kwak temuket, se wey miaktal kinamikket. 38 Wan né tzajtzik se takat ipal ne miaktal ina:
 - Tamachtiani, nimetztajtani ma shikita ne nutelpuch ne isel nikpia; 39 shikita, se nawal kitzkia wan pewa tzajtzi, wan ijtzilika wan pupusuka; inte kineki kinaktia wan kiajkawa keluntuk. 40 Nikintajtan ne mumujmumachtiani ma kishtilikan wan te weliket.
41 Yeshu inak:
 - Ay, ashan inte kanaj tayulmatilis, muchi kwejkwelnaj! Hasta keman nemi pal ninaka anmutzalan nimetzinselia? Shalwika nikan ne mukunew.
42 Kwak witz ne piltzin, ne nawal kikelun wan kijtzilitzki. Ne Yeshu kiajwak ne iijiu inteyek wan kipajtij ne piltzin wan temakak iwan ne iteku.
43 Muchi ishpuyajket ipanpa keski weli ne Teut wan muchi tay kichiwa. Yaja kilwij ne mumachtianimet:
44  - Shinechkakikan yek: yawit temakat ne Itelpuch ne Takat tik inmejmey takamet.
45 Yejemet inte kimatit katka tay kineki ina wan nemituya minashtuk pal te tachiat, wan te kitajtanilijket tay kineki ina ika majmawit.
46 Pejket tajtaketzat ijtik yejemet katiawel ne mas wey. 47 Yeshu kimati katka tay inat nemit tik inyujyulu wan kalkwij se kunetzin wan kitalij inawak 48 wan kinhilwij:
 - Ká kikwi ini kunetzin tik nutukay, naja nechkwi. Wan ká nechkwi kikwi ne nechtuktijtuk. Ika ne mas chikitik ijtik muchi anmejemet, yaja ne wey.
49 Yojan nankilij, inak:
 - Tamachtiani, tikitztiwit ajaka nawalkishtia tik mutukay, wan te tikajkawket ika inte senyawi tuwan.
50 Yeshu kilwij:
 - Shikajkawakan yajane ika ká inte metzinhijilwia anmuwan nemi.
51 Walajket ne tujtunal pal muajkukia, wan inak ka yasneki Yerushalem. 52 Wan kintuktij sejse ka iishpan wan ajsiket ne tal ipal Shamarea pal kiekchiwat muchi, 53 wan te kikwijket ika yaja yawi Yerushalem. 54 Ne mumachtianimet Yakob wan Yojan, kwak kitaket, inaket:
 - Tajtzin, taja tikneki ma taltemultikan tit pal ne ajku wan ma tikinwilewakan?
55 Yaja muishkwepki wan kinhajwak, 56 wan yajket ka ukse techan.
57 Wan kwak yajket tik ne ujti, ajaka kilwij:
 - Niasneki muwan kanka tiaw.
58 Wan Yeshu kilwij:
 - Ne tepetzkwinti kipia ne ishapu wan ne tutut n' itapajsul;
ne Itelpuch ne Takat inte kipia kan musewiskia itzuntekun!
59 Kilwij seuk:
 - Shiwi nuwan!
Yajane inak:
 - Tajtzin, shinechajkawa achtu ma niaw niktalpachua ne nuteku.
60 Yaja kilwij:
 - Ne mikinimet ma kintalpachukan ne inmijmikini; shu shitanajnawati ne itatekimakalis ne Teut.
61 Seuk nusan inak:
 - Niasneki muwan, Tajtzin; ma niaw nuchan achtu nikinhilwia ka niawa.
62 Yeshu kilwij:
 - Ká pejki talichkwa wan tachia ka iteputz inte nemi yek ipal ne itatekimakalis ne Teut!
